তৃণমূল ঘর গুছিয়েছে। কিন্তু গোষ্ঠীদ্বন্দ্বের ‘কাঁটা’ উপড়ে ফেলতে পারেনি। সিপিএমের ঘর ভেঙেছে। তাদের ভরসা জোট। কিন্তু পিছু ছাড়ছে না সন্ত্রাসের পুরনো অভিযোগ। কংগ্রেসের ভোটব্যাঙ্ক রয়েছে। কিন্তু তাদের আশঙ্কা, সে ভোট আবার জোড়াফুলে ঢলে পড়বে না তো!
এক মিশ্র সমীকরণে দাঁড়িয়ে ভোটের মঙ্গলকোট।
একসময় মঙ্গলকোট ছিল সিপিএমের শক্ত ঘাঁটি। বিরোধীদের অভিযোগ ছিল, ডব্লিউ আনসারি এবং তাঁর ভাই বাবলু-সহ বেশ কিছু ‘দাপুটে’ নেতার ভরসায় এলাকা দখলে রাখত সিপিএম। কিন্তু ধান্যরুখির ঘটনা (ধুতি তুলে মানস ভুঁইয়ার দৌড়) বদলে দিয়েছে হিসাব। ওই ঘটনার পর থেকে মাটি আঁকড়ে এলাকায় পড়ে ছিল তৃণমূল। ক্রমশ গুটিয়ে যায় সিপিএম। পিছনের সারিতে চলে যান ডব্লিউ, বাবুল এবং তাঁর সঙ্গীরা। ২০১১ সালে ‘পরিবর্তনে’র প্রভাব পড়েছিল মঙ্গলকোটেও। কিন্তু কোনওক্রমে ওই আসনটি রক্ষা করতে পেরেছিল সিপিএম। পাঁচ বছর পর স্বাভাবিকভাবেই মঙ্গলকোটে এগিয়ে রয়েছে শাসকদল। তবু ‘অস্বস্তি’ যাচ্ছে না। কারণ, এখানে ‘বহিরাগত’ প্রার্থী নিয়ে তৃণমূলের অন্দরে দানা বেঁধেছে ক্ষোভ। অন্যদিকে, কংগ্রেস এবং সিপিএম দু’দলেরই ভরসা জোট। কিন্তু পিছু ছাড়ছে না অতীত।
ধান্যরুখিতে কংগ্রেসকর্মীদের বাড়ি ভাঙচুর ও অগ্নিসংযোগের ঘটনার সময় মানসের মতোই এসেছিলেন তৃণমূলের মহাসচিব পার্থ চট্টোপাধ্যায়ও। খুদরুন মোড় দিয়ে ধান্যরুখি ঢোকার চেষ্টা করলে তাঁকে রাস্তায় আটকে দেন সিপিএম কর্মী-সমর্থকেরা। পার্থ বাধ্যই হয়েছিলেন ফিরে যেতে। কিন্তু হাল ছাড়েননি। মঙ্গলকোট ‘দখলে’ গত বিধানসভা ও লোকসভা ভোটের সময়ে দলনেত্রী মমতা বন্দ্যোপাধ্যায়কে সঙ্গে নিয়ে এসেছিলেন পার্থ। মঙ্গলকোটের ছন্নছাড়া সংগঠন চাঙ্গা করতে ২০১২ সাল নাগাদ বীরভূমের তৃণমূল জেলা সভাপতি অনুব্রত মণ্ডলকে বাড়তি দায়িত্ব দেন মমতা। 
অনুব্রতকে মঙ্গলকোটের দায়িত্ব দেওয়ার পিছনে রয়েছে ভৌগোলিক কারণ। বর্ধমানের তিনটি বিধানসভা কেন্দ্র মঙ্গলকোট, কেতুগ্রাম ও আউশগ্রাম আদতে বোলপুর লোকসভার অধীন। মঙ্গলকোট লাগোয়া এলাকা বীরভূমের নানুর ও লাভপুর। পাশে রয়েছে ভাতার ও মন্তেশ্বর বিধানসভা কেন্দ্রের একাংশ। বীরভূম থেকে মঙ্গলকোটের সংগঠনের উপর নজর রাখা সুবিধার।
সেই কাজটাই সঠিকভাবে করে গিয়েছেন অনুব্রত। ফলও মিলেছে। সংগঠনের শ্রীবৃদ্ধি তার প্রমাণ। গত পঞ্চায়েত ভোটে মঙ্গলকোট পঞ্চায়েত সমিতি দখলে নিয়েছে তৃণমূল। ওই পঞ্চায়েত সমিতির অন্তর্গত ১৫টি গ্রাম পঞ্চায়েতও এখন শাসকদলের হাতে। মাস তিনেক আগে এক দলীয় সভায় এসে অনুব্রত মঙ্গলকোটের প্রার্থী হিসাবে ব্লক সভাপতি অপূর্ব চৌধুরীর নাম ঘোষণা করে গিয়েছিলেন। দলের স্থানীয় নেতারা জানাচ্ছেন, অনুব্রতের ‘শিষ্য’ অপূর্বের হাত ধরেই সংগঠন ঐক্যবদ্ধ হয়েছিল। 
কিন্তু জমিয়তে নেতা সিদ্দিকুল্লা চৌধুরীকে প্রার্থী করায় সংগঠনের সেই চেনাছন্দের পতন ঘটেছে। তৃণমূল সূত্রের খবর, সিদ্দিকুল্লা প্রথমে বসিরহাট চেয়েছিলেন। মমতা রাজি হননি। বিকল্প হিসাবে প্রথম ভাবা হয় বর্ধমানের মন্তেশ্বর। আপত্তি জানান তৃণমূলের বর্ধমান জেলা (গ্রামীণ) সভাপতি তথা বিধায়ক স্বপন দেবনাথ। একপ্রকার বাধ্য হয়ে মমতা সিদ্দিকুল্লাকে মঙ্গলকোটে প্রার্থী করার সিদ্ধান্ত নেন। অনুব্রত আপত্তি জানিয়েছিলেন। কিন্তু তাঁকে নাকি গুরুত্ব দেওয়া হয়নি। দলের একাংশের মতে, ‘বহিরাগত’ সিদ্দিকুল্লার জয়-পরাজয় নির্ভর করছে অনুব্রত ও তাঁর শিষ্য অপূর্বের সক্রিয় সাহায্যের উপরই। 
অপূর্ব বলছিলেন, ‘‘অনুব্রত নিজে কি ভোটে লড়েন? তিনি সংগঠন তৈরি করেছেন। দলের প্রার্থী জেতেন ওই সংগঠনের উপর। আমি তাঁর শিষ্য। আমিও সংগঠন তৈরি করতে ভালবাসি। দল যাঁকে প্রার্থী করবে, তাঁকেই জেতানোর চেষ্টা করা হবে। দলে অন্দরে কোনও গোষ্ঠীদ্বন্দ্বের সুযোগ নেই।’’ সিদ্দিকুল্লাও একসুর, ‘‘এখানে দলের সব স্তরের কর্মীরা একজোট হয়ে লড়াই করছেন। আমাদের মধ্যে কোনও বিভেদ নেই।’’ 
গত বিধানসভা ভোটে জেলার অধিকাংশ কেন্দ্র তৃণমূল দখল করলেও মঙ্গলকোট এবং আউশগ্রামে জিতেছিল সিপিএম। ‘পরিবর্তনে’র হাওয়ায় সিপিএমের ভোটব্যাঙ্কে ভাঙন ধরেছে। তাদের ভরসা এখন জোট। ভোট-ভাগাভাগি রুখতে গত বিধানসভায় তৃণমূল এবং কংগ্রেস একজোট হয়ে লড়েছিল। সেই কায়দাতেই এবার মঙ্গলকোট জিততে চায় সিপিএম। কিন্তু ‘কাঁটা’ হয়ে দাঁড়িয়েছে ধান্যরুখি। ফলে কংগ্রেসের সব ভোট নিয়ে নিশ্চিত হতে পারছে না সিপিএম। দলের প্রার্থী শাহনওয়াজ চৌধুরী অবশ্য দাবি করে যাচ্ছেন, ‘‘অতীতে যাই হোক, এখন আমরা একজোট হয়ে এখানে লড়ছি। ভোট-ভাগাভাগি বন্ধ করতে পারলে আমাদের জয় নিশ্চিত।’’ কংগ্রেসের ব্লক নেতা জগদীশ দত্তও একসুর, ‘‘আমরা জোটবদ্ধভাবে লড়ার চেষ্টা করছি। জয় নিশ্চিত।’’ 
সিপিএম-কংগ্রেস নেতৃত্বের মতে, ধান্যরুখি এখন অতীত। সব ভুলে তৃণমূলকে হারাতে শাহনওয়াজকে ভোট দেবেন সকলে। তৃণমূলের আশা, গোষ্ঠীদ্বন্দ্ব ছাপিয়ে ‘বহিরাগত’ সিদ্দিকুল্লাকে জেতাতে সক্রিয় হবে গোটা দল। 
মঙ্গলকোটে দু’দলই ভাবছে জনপ্রিয় বিস্কুটের বিজ্ঞাপনী স্লোগান— ‘ফিফটি-ফিফটি’। (শেষ)